আইপিএলে ঝোড়ো ইনিংস খেলে ম্যাচের মোড় ঘুরিয়ে দিতে দেখা যায় তাঁকে। কিন্তু টি-টোয়েন্টি বিশ্বকাপে ডোয়েন ব্র্যাভো যেন ব্যাট হাতে ছন্দ হাতড়ে বেড়াচ্ছেন। পাঁচ ম্যাচে করেছেন মাত্র ৩৮ রান। গড় ১২.৬৬। স্ট্রাইক রেট একশোরও নীচে। 
ফাইনালের আগে ফর্ম ফিরে পেতে মরিয়া ব্র্যাভো দ্বারস্থ হলেন সৌরভ গঙ্গোপাধ্যায়ের। সিএবি প্রেসিডেন্টকে ব্যাট বেছে দেওয়ার অনুরোধ করলেন। ব্যাটিং নিয়েও আলোচনা করলেন। শনিবার সন্ধ্যায় ইডেনে তখন ওয়েস্ট ইন্ডিজের প্র্যাক্টিস চলছে। সৌরভ মাঠে প্রবেশ করলেন ফাইনাল আয়োজনের কাজকর্ম তত্ত্বাবধান করার জন্য। পিচ দেখতেও গেলেন। সৌরভকে দেখেই ব্যাট নিয়ে দৌড়ে গেলেন ব্র্যাভো। ফাইনালে সেই ব্যাট নিয়েই নামবেন কি না, তা নিয়ে সৌরভের পরামর্শ চান তিনি। পরে সৌরভ বললেন, ‘‘ওর ব্যাটটা দেখলাম। কয়েকটা ব্যাপারে আলোচনা হল।’’